CELEX: 32020R0911
Language: bg
Date: 2020-06-30 00:00:00
Title: Регламент за изпълнение (ЕС) 2020/911 на Комисията от 30 юни 2020 година за определяне на характеристиките на точките за безжичен достъп с малък обхват съгласно член 57, параграф 2 от Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения (текст от значение за ЕИП)

1.7.2020   
               
               
                  BG
               
               
                  Официален вестник на Европейския съюз
               
               
                  L 208/48
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/911 НА КОМИСИЯТА
         от 30 юни 2020 година
         за определяне на характеристиките на точките за безжичен достъп с малък обхват съгласно член 57, параграф 2 от Директива (ЕС) 2018/1972 на Европейския парламент и на Съвета за установяване на Европейски кодекс за електронни съобщения
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2018/1972 на Европейския парламент и на Съвета от 11 декември 2018 г. за установяване на Европейски кодекс за електронни съобщения (1), и по-специално член 57, параграф 2 от нея,
         като има предвид, че:
         
                     (1)
                  
                  
                     Както се посочва в Директива (ЕС) 2018/1972, тъй като е вероятно точките за безжичен достъп с малък обхват да имат положително въздействие върху използването на радиочестотния спектър и развитието на безжичните комуникации в Съюза, разгръщането на тези точки следва да бъде улеснено чрез режим за разгръщане без разрешително.
                  
               
                     (2)
                  
                  
                     Една точка за безжичен достъп с малък обхват се състои от различни елементи като модул за обработка на сигнали, антенна система, кабелни връзки и корпус. В някои случаи антенната система или части от нея могат да бъдат монтирани отделно от другите елементи на точката за безжичен достъп с малък обхват и свързани чрез един или повече специални кабели. Такъв може да е случаят при разпределените антенни системи или разпределените радиосистеми, използвани от един или повече оператори. Една точка за безжичен достъп с малък обхват може да бъде проектирана така, че да обслужва двама или повече ползватели на радиочестотен спектър.
                  
               
                     (3)
                  
                  
                     За да бъдат приети от обществеността и да се осигури устойчивото им разгръщане, точките за безжичен достъп с малък обхват, за които се прилага член 57, параграф 1, втора алинея от Директива (ЕС) 2018/1972, следва да имат минимално визуално въздействие. За тази цел, те трябва да са невидими или монтирани по ненатрапващ се начин върху поддържащата ги конструкция. При тяхната експлоатация следва също така да е гарантирано високо ниво на защита на общественото здраве, както е посочено в Препоръка 1999/519/ЕО на Съвета (2) относно ограничаването на експозицията на населението на електромагнитни полета (ЕМП).
                  
               
                     (4)
                  
                  
                     Директива 2014/53/ЕС на Европейския парламент и на Съвета (3) за хармонизиране на законодателствата на държавите членки във връзка с предоставянето на пазара на радиосъоръжения предвижда, че радиосъоръженията, включително точките за безжичен достъп с малък обхват, трябва да се конструират така, че да е гарантирана защитата на здравето и безопасността на хората.
                  
               
                     (5)
                  
                  
                     Поради това по отношение на физическите и техническите характеристики на точките за безжичен достъп с малък обхват, за които се прилага член 57, параграф 1, втора алинея от Директива (ЕС) 2018/1972, следва да се определи максимален обем, ограничения за теглото и максимална мощност на връзката с ползвателите. Определянето на максимален обем с цел ограничаване на визуалното въздействие на точка за безжичен достъп с малък обхват следва да позволи гъвкавост при проектирането и приспособимост към физическите и техническите характеристики на поддържащата конструкция.
                  
               
                     (6)
                  
                  
                     Проучването за Комисията „Облекчен режим за разгръщане на точки за безжичен достъп в ограничени зони (малки клетки)“ (4) показва, че обем от 20 литра би бил достатъчен, за да се поместят основните елементи на точка за безжичен достъп с малък обхват, като същевременно това гарантира, че съоръжението е визуално ненатрапващо се. Този максимален обем следва да се прилага за всяка точка за безжичен достъп с малък обхват, обслужваща един или повече ползватели на радиочестотен спектър, както и за множество точки за безжичен достъп с малък обхват, използващи съвместно инфраструктура с малка площ, като например стълб на улично осветление, светофар, билборд или автобусна спирка, при което е вероятно поради физическите размери или гъстотата на монтиране в дадена зона да възникне визуално претрупване.
                  
               
                     (7)
                  
                  
                     Точките за безжичен достъп с малък обхват следва да отговарят на европейския хармонизиран стандарт EN 62232:2017 (5)
                        „Определяне на напрегнатост на RF поле, плътност на мощността и SAR в близост до радиокомуникационни базови станции за целите на оценяването на облъчването на човека“, който предоставя методика за монтирането на базови станции, която взема предвид тяхната емисионна мощност с цел да се оцени експозицията на човека на електромагнитни полета („ЕМП“) в съответствие с границите, определени в Препоръка 1999/519/ЕО.
                  
               
                     (8)
                  
                  
                     Посоченият стандарт се прилага за всички видове базови станции, обхванати в пет инсталационни класа, отговарящи на различни гранични стойности за тяхната еквивалентна изотропно излъчвана мощност (EIRP), съответно от няколко миливата (клас E0), 2 W (клас E2), 10 W (клас E10), 100 W (клас E100) и над 100 W (клас E+). Като се имат предвид разстоянията за безопасност при монтирането, които трябва да се спазват съгласно този стандарт, и тъй като Директива (ЕС) 2018/1972 предвижда точките за безжичен достъп с малък обхват да представляват оборудване с ниска мощност, настоящият регламент следва да се прилага само за инсталационни класове E0, E2 и E10. Съгласно таблица 2 в точка 6.2.4 от стандарт EN 62232:2017 се изисква най-ниската излъчваща част на антената от клас Е10 да е на височина най-малко 2,2 m над общодостъпна пешеходна зона, за да се осигури разстояние от най-малко 20 cm между основния лоб на антената и тялото на лице с височина 2 m (6).
                  
               
                     (9)
                  
                  
                     По естетически причини монтажът на закрито на точки за безжичен достъп с малък обхват от клас Е10, при които е вероятно да бъде използван максималният допустим обем от 20 литра, следва да се ограничи до големи помещения с височина на тавана от най-малко 4 метра, като музеи, стадиони, конгресни центрове, летища, метростанции, железопътни гари или търговски центрове.
                  
               
                     (10)
                  
                  
                     Теглото на една точка за безжичен достъп с малък обхват и нейната форма следва да са такива, че да не налагат укрепване на използваната поддържаща конструкция.
                  
               
                     (11)
                  
                  
                     Тъй като се предвижда по-нататъшно развитие на съответните стандарти, в случай че те трябва да обхванат точки за безжичен достъп с малък обхват, използващи активни антенни системи, на настоящия етап такива точки за достъп не следва да попадат в обхвата на режима на разгръщане без разрешително.
                  
               
                     (12)
                  
                  
                     С цел да се даде възможност за осъществяване на надзор и наблюдение от страна на компетентните органи, по-специално в случай на множество антенни системи, разположени на едно и също място, всеки оператор, който е инсталирал точки за безжичен достъп с малък обхват в съответствие с характеристиките, определени в настоящия регламент, следва своевременно да представи на компетентния орган уведомление относно инсталирането и местоположението на тези точки за достъп.
                  
               
                     (13)
                  
                  
                     Настоящият регламент не засяга правомощията на държавите членки да определят общите нива на ЕМП, възникващи в резултат на съвместното разполагане или натрупването в дадена местна зона на точки за безжичен достъп с малък обхват, които са обхванати от член 57, параграф 1, втора алинея от Директива (ЕС) 2018/1972, както и да гарантират тяхното съответствие с приложимите обобщени гранични стойности на експозиция в съответствие с правото на Съюза със средства, различни от индивидуалните разрешителни.
                  
               
                     (14)
                  
                  
                     Прилагането на настоящия регламент следва да се подложи на редовно наблюдение, за да се улесни неговото преразглеждане, ако е необходимо, като се отчитат националните практики и разработки в областта на стандартизацията, по-специално по отношение на включването на активни антенни системи.
                  
               
                     (15)
                  
                  
                     Настоящият регламент не засяга националните мерки по отношение на безопасността, доставката на комунални услуги и зачитането на частната собственост, включително правото на собствениците да определят използването на своето имущество.
                  
               
                     (16)
                  
                  
                     Настоящият регламент не засяга прилагането на национално равнище на по-малко ограничителни режими за разгръщане на точки за безжичен достъп с малък обхват, целящи да се улесни постигането на съизмерима плътност и слабо визуално въздействие при разгръщането на безжичния достъп с малък обхват.
                  
               
                     (17)
                  
                  
                     Мерките, предвидени в настоящия регламент, са в съответствие със становището на Комитета за регулиране на съобщенията,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Настоящият регламент определя физическите и техническите характеристики на точките за безжичен достъп с малък обхват, посочени в член 57, параграф 1, втора алинея от Директива (ЕС) 2018/1972.
            Настоящият регламент не се прилага за точки за безжичен достъп с малък обхват с активна антенна система.
         
         
            Член 2
            За целите на настоящия регламент се прилагат следните определения:
            
                        1)
                     
                     
                        „Еквивалентна изотропно излъчвана мощност (EIRP)“ означава произведението на мощността на входа на антената и усилването на антената в дадена посока спрямо изотропна антена.
                     
                  
                        2)
                     
                     
                        „Антенна система“ означава апаратна част от точка за безжичен достъп с малък обхват, която излъчва радиочестотна енергия с цел осигуряване на безжична връзка с крайни ползватели.
                     
                  
                        3)
                     
                     
                        „Активна антенна система (ААС)“ означава антенна система на точка за безжичен достъп с малък обхват, при която амплитудата и/или фазата между антенните елементи непрекъснато се регулират, което води до диаграма на насоченост на антената, която се мени в зависимост от краткосрочните промени в радиосредата. Това изключва дългосрочно формиране на снопа лъчи, като напр. използване на фиксирано регулиране на електрическия ъгъл на антената чрез фазорегулиране. В точка за безжичен достъп с малък обхват, оборудвана с ААС, последната е интегрирана като част от тази точка.
                     
                  
                        4)
                     
                     
                        „На закрито“ означава във всяко пространство, включително транспортни превозни средства, което има таван, или покрив, или всякаква неподвижна или подвижна конструкция или устройство, способни да покрият всички части на това пространство, и което — с изключение на вратите, прозорците и проходите — е напълно затворено от стени или страни, било постоянно или временно, независимо от вида на използвания материал за покрива, стената или страните, и независимо от това дали конструкцията е постоянна или временна.
                     
                  
                        5)
                     
                     
                        „На открито“ означава всяко пространство, което не е „на закрито“.
                     
                  
         
            Член 3
            
               1.   Точките за безжичен достъп с малък обхват, посочени в член 57, параграф 1, втора алинея от Директива (ЕС) 2018/1972, са напълно и безопасно интегрирани в своята поддържаща конструкция, поради което са невидими, или съответстват на условията, посочени в буква А от приложението към настоящия регламент, и отговарят на изискванията на европейския стандарт, посочен в буква Б от приложението към настоящия регламент.
            
            
               2.   Параграф 1 не засяга правомощията на държавите членки да определят общите нива на ЕМП, възникващи в резултат на съвместното разполагане или натрупването в дадена местна зона на точки за безжичен достъп с малък обхват, както и да гарантират тяхното съответствие с приложимите обобщени гранични стойности на експозиция на ЕМП в съответствие с правото на Съюза със средства, различни от индивидуалните разрешителни.
            
            
               3.   Операторите, които са инсталирали точки за безжичен достъп с малък обхват, отговарящи на характеристиките, посочени в параграф 1, уведомяват компетентните органи относно инсталирането и местоположението на тези точки за достъп.
            
         
         
            Член 4
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 21 декември 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 юни 2020 година.
            
               
                  За Комисията
               
               
                  Председателят
               
               Ursula VON DER LEYEN
            
         
         
            (1)  ОВ L 321, 17.12.2018 г., стр. 36.
         
            (2)  Препоръка 1999/519/ЕО на Съвета от 12 юли 1999 г. относно ограничаването на експозицията на населението на електромагнитни полета (от 0 Hz до 300 Ghz) (OВ L 199, 30.7.1999 г., стp. 59).
         
            (3)  Директива 2014/53/ЕС на Европейския парламент и на Съвета от 16 април 2014 г. за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (ОВ L 153, 22.5.2014 г., стр. 62).
         
            (4)  Smart 2018/0017, https://op.europa.eu/en/publication-detail/-/publication/463e2d3d-1d8f-11ea-95ab-01aa75ed71a1/language-en/format-PDF/source-112125706
         
            (5)  Приложимо за честотния обхват 110 MHz—100 GHz.
         
            (6)  Приложение С.4 към стандарт EN 62232:2017
      
      
         
            ПРИЛОЖЕНИЕ
            А.   Условия, посочени в член 3, параграф 1
            
            
                     
                        1.
                     
                     
                        Общият обем на видимата част на точка за безжичен достъп с малък обхват, обслужваща един или повече ползватели на радиочестотен спектър, не надвишава 20 литра.
                     
                  
                     
                        2.
                     
                     
                        Общият обем на видимите части на множество точки за безжичен достъп с малък обхват, ползващи една и съща инфраструктура с малка площ, като например стълб на улично осветление, светофар, билборд или автобусна спирка, не надвишава 20 литра.
                     
                  
                     
                        3.
                     
                     
                        В случаите, когато антенната система и други елементи, например радиочестотен модул, цифров процесор, запаметяващо устройство, охладителна система, електрозахранване, кабелни връзки, елементи за връзка между основната и периферните мрежи или елементи за заземяване и закрепване на дадена точка за безжичен достъп с малък обхват са монтирани поотделно, всяка част от тях, която надвишава 20 литра, се скрива.
                     
                  
                     
                        4.
                     
                     
                        Точката за безжичен достъп с малък обхват трябва да има визуални характеристики, които осигуряват визуално съответствие с поддържащата конструкция, както и размер, пропорционален на общия размер на поддържащата конструкция, съответстваща форма, неутрални цветове и скрити кабели, и не трябва да създава усещане за визуално претрупване, заедно с другите точки за безжичен достъп с малък обхват, които вече са монтирани в съседни зони.
                     
                  
                     
                        5.
                     
                     
                        Теглото на една точка за безжичен достъп с малък обхват и нейната форма трябва да са такива, че да не налагат укрепване на поддържащата конструкция.
                     
                  Б.   Изисквания на европейския стандарт, посочени в член 3, параграф 1
            
            
                     
                        1.
                     
                     
                        Инсталирането трябва да бъде в съответствие с инсталационни класове E0, E2 и E10 от таблица 2 в точка 6.2.4 от европейския стандарт EN 62232:2017 „Определяне на напрегнатост на RF поле, плътност на мощността и SAR в близост до радиокомуникационни базови станции за целите на оценяването на облъчването на човека“.
                     
                  
                     
                        2.
                     
                     
                        Точки за безжичен достъп с малък обхват от клас Е10 се разполагат само на открито или в закрити помещения с височина на тавана поне 4 m.
                     
                  
                     
                        3.
                     
                     
                        В случай на множество разположени на едно и също място антенни системи (или части от тях), принадлежащи към една или повече точки за безжичен достъп с малък обхват, критериите за EIRP, съдържащи се в посочения в точка 1 документ, се прилагат за сумарната EIRP от всички разположени на това място антенни системи (или части от тях).